Gandia ultima el dispositiu especial de seguretat de cara a la campanya d'estiu
12 juny 2020

## Gandia ultima el dispositiu especial de seguretat de cara a la campanya d'estiu12 juny 2020Última actualització: 14 juliol 2025

![](../gestion/img/_AO_7521-copia.jpg)  
  

Gandia incrementarà la presència d'agents de la policia local a la sorra de la platja durant l'estiu. És la principal decisió acordada durant la celebració de la Junta Local de Seguretat de Gandia que s'ha celebrat aquest matí de forma telemàtica i que ha estat presidida per l'alcaldessa de Gandia, Diana Morant.

A la videoconferència han participat el subdelegat de Govern a València, José Roberto González; el regidor delegat de Seguretat, Nacho Arnau; Joana Navarro, regidora d'Igualtat; i l'Intendent Cap de la Policia Local de Gandia, Marc Cuesta, de més de representants dels Cossos i Forces de Seguretat de l'Estat, la Creu Roja i Protecció Civil.

En primer lloc, **Diana Morant** ha volgut traslladar a tots els presents l'agraïment del govern municipal per la feina realitzada durant els prop de tres mesos que la pandèmia ha afectat a la nostra ciutat. L'alcaldessa ha remarcat l'excel·lent coordinació mostrada per tots els Cossos i Forces de Seguretat de l'Estat, la Creu Roja i Protecció Civil a l'hora de posar en marxa un dispositiu que ha acabat convertint a l'àrea sanitària de Gandia en una de les menys afectades pel coronavirus.

Després de la reunió, **Nacho Arnau** ha fet una valoració dels principals punts abordats en la Junta de Seguretat.  
El regidor ha explicat que, tal com ja s'ha anunciat, aquest any no se celebrarà la nit de Sant Joan per evitar aglomeracions a la platja que pogueren provocar l'aparició d'algun focus descontrolat de coronavirus.

Sobre la campanya estival, l'edil ha informat que aquest any s'intensificarà la presència policial a la línia de sorra, ja que es passarà de 2 a 4 quads per controlar la platja a més d'intensificar la presència d'agents que es desplaçaran amb Segways o el control de la platja que ja s'ha establit amb un dron. "_Això ens permetrà una més ràpida resposta a tota la platja en cas que siga necessària la intervenció de la policia i intentar que es complisquen les normes de distanciament social_" va declarar Arnau qui ha afegit que diàriament seran 52 dels agents que vigilen la ciutat durant la campanya d'estiu.

També s'ha informat que, tot i l'actual situació sanitària, hi haurà especial incidència i control de les zones on més molèsties es generen per soroll, es vigilaran els mercats i controlarà la venda ambulant al temps que es continuarà inspeccionant el lloguer d'apartaments il·legals.

"_Seguirem treballant amb la mateixa dinàmica dels últims anys, exercint pressió sobre tots aquells comportaments incívics i que no respecten l'ordenança de la Convivència. També controlarem el soroll tant en els habitatges com al carrer i sancionarem totes aquelles actituds que no respecten el descans de les persones que ens visiten i resideixen a la platja. Pensem que si la gent és respectuosa, és possible conciliar el temps per a l'oci amb el temps per al descans_" va declarar Nacho Arnau.

D'altra banda, totes les parts implicades es van reafirmar en la necessitat de seguir mantenint els bons nivells de coordinació entre tots els cossos i forces de seguretat i es va acordar mantenir les reunions i trobades que foren necessaris per a anar adaptant el dispositiu en funció de les necessitats que genere la situació de nova normalitat.

Per part de la Policia Nacional, es va informar que el Servei Atenció Turista estranger (SATE), creat per atendre els turistes començarà a funcionar el pròxim 1 de juliol.